
RAPORT 

asupra proiectului de Lege pentru aprobarea Ordonanţei de urgenţă a Guvernului nr.85/2008  privind stimularea investiţiilor

În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere, în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.85/2008 privind stimularea investiţiilor, trimis cu adresa nr. PL-x 603 din 8 octombrie 2008, înregistrată sub nr. 21/172 din  10 octombrie  2008.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 29  septembrie 2008.
Consiliul Legislativ, prin avizul nr.755 din 24 iunie 2008, a avizat favorabil proiectul de ordonanţă de urgenţă, cu observaţii şi propuneri.
Consiliul Economic şi Social, prin avizul nr.1341 din 7 iulie 2008, a avizat favorabil iniţiativa legislativă, cu propuneri de modificare.
   Comisia juridică, de disciplină şi imunităţi a avizat favorabil proiectul de ordonanţă de urgenţă, conform avizului  nr. 31/963 din 27 ianuarie 2009. 

   Comisia pentru agricultură, silvicultură, industrie alimentară şi servicii specifice a avizat favorabil iniţiativa legislativă, conform avizului  nr. 24/27 din           29 ianuarie 2009. 

Proiectul de lege supus dezbaterii  reglementează cadrul juridic general privind măsurile de sprijin din partea statului, pentru o dezvoltare durabilă a României, prin stimularea unor categorii de investiţii.
Structurat în trei capitole, iniţiativa legislativă stabileşte principiile pe care se bazează stimularea investiţiilor, obiectivele urmărite în promovarea investiţiilor, acordarea de facilităţi de natura ajutorului de stat care să asigure respectarea criteriilor de transparenţă în acordare şi compatibilitate cu legislaţia comunitară în domeniul ajutorului de stat şi solicitarea facilităţilor, condiţiile de eligibilitate a investiţiilor şi a investitorilor, fiind propusă pentru abrogare Legea nr. 332/2001, cu modificările ulterioare.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat proiectul de lege susmenţionat, în şedinţa din 3 martie  2009.
La lucrările Comisiei au participat, în calitate de invitaţi, din partea Ministerului Finanţelor Publice, doamna  Graţiela Iordache – secretar de stat, iar din partea Agenţiei Române pentru Investiţii Străine, doamna Raluca Gheorghe Anghel – secretar general. 

La dezbaterea acestei iniţiative legislative, din totalul de 25 de membri ai Comisiei pentru politică economică, reformă şi privatizare au fost prezenţi toţi deputaţii. 
În urma examinării proiectului de lege şi a opiniilor exprimate, membrii Comisiei au hotărât, cu unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege pentru aprobarea Ordonanţei de urgenţă a Guvernului nr.85/2008 privind stimularea investiţiilor, în forma adoptată de Senat, cu singura precizare că, în tot cuprinsul ordonanţei denumirile instituţiilor vor fi modificate în mod corespunzător.

În raport cu obiectul şi conţinutul său, iniţiativa legislativă face parte din categoria legilor ordinare.

           PREŞEDINTE                                                                                     SECRETAR
          Mihai TUDOSE                                                   Cătălin CHERECHEŞ
Consilier  parlamentar:
Graziella  Segărceanu

BIROUL  PERMANENT  
AL

CAMEREI  DEPUTAŢILOR

 Vă înaintăm, alăturat, RAPORTUL asupra proiectului de Lege pentru aprobarea Ordonanţei de urgenţă a Guvernului nr.85/2008 privind stimularea investiţiilor, trimis, spre dezbatere în fond, în procedură de urgenţă, cu adresa                      nr. PL-x 603 din 8 octombrie 2008, înregistrată sub nr. 21/172 din  10 octombrie  2008, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

                                                     PREŞEDINTE,
                                                    Mihai TUDOSE

